Drabet på en rocker fra Hells Angels sidste sommer har torsdag udløst en dom på fængsel i 15 år. Rasmus Christiansen har under sagen i Retten i Aalborg hævdet, at han skulle være fri for straf. Han skød i nødværge, har han hævdet. Påstanden er dog afvist af retten, som torsdag eftermiddag har udmålt straffen til den 33-årige mand. 9. juni sidste år fik han besøg af Hells Angels-medlemmet Martin Helbo Axelsen. Denne kom i selskab med en kammerat. De krævede penge af Christiansen, som imidlertid havde forberedt sig på mødet. Blandt andet havde han et gevær klar. Med skud fra geværet dræbte han Axelsen og forsøgte også at dræbe dennes kammerat. Rasmus Christiansen har sagt, at han ikke havde noget valg - men det er retten altså helt uenig i. Under sagen har han svaret på mange spørgsmål om forløbet. - Jeg begynder at tænke, at nu slår de mig ihjel. Jeg går op ovenpå, finder mit jagtgevær, går ned ad trappen, lukker øjnene og affyrer to skud, har den 33-årige fortalt. - Jeg skylder dem intet, og jeg vil aldrig nogensinde betale penge til terrorister, har han slået fast. Inden mødet med rockeren blev politiet orienteret. Politiet ønskede, at mødet blev flyttet til 10. juni, men dette lykkedes ikke. Det sidste ord er dog ikke sagt. Den dømte har anket dommen til Vestre Landsret. /ritzau/

Referat:
Retten i Aalborg afviser tiltalts påstand om, at han handlede i nødværge, da han affyrede skud mod to gæster.